<classify> KAMISHINA wa Kazi katika Ofisi ya Waziri Mkuu, Gabriel Malata ametoa siku saba kuanzia jana kwa Kampuni ya Kichina, inayofanya kazi ya ujenzi wa upanuzi wa Bandari ya Dar es Salaam CHEC, kuhakikisha inawapa mikataba ya ajira wafanyakazi wote wa kampuni hiyo ambao hawana mikataba.Mikataba hiyo imeelezwa kuwa itawasaidia wafanyakazi hao kulipiwa kwenye Mfuko wa Hifadhi ya Jamii wa NSSF na Mfuko wa Fidia kwa Wafanyakazi WCF na kwa kufanya hivyo, Serikali nayo itapata mapato kupitia Kodi ya Mapato ya Mshahara PAYE.Malata ametoa agizo hilo jijini Dar es Salaam kwenye mkutano wake na vyombo vya habari, baada ya kusuluhisha mgogoro huo, uliozuka tangu mwaka jana kati ya kampuni hiyo na wafanyakazi wake.Kwa mujibu wa Malata, wafanyakazi wa CHEC walikuwa na malalamiko kadhaa dhidi ya mwajiri wao, hali iliyosababisha kuwepo kwa mgomo wa chini chini, ambao aliumaliza juzi baada ya kuwa na majadiliano ya siku mbili na pande hizo husika.Miongoni mwa malalamiko ya wafanyakazi hao dhidi ya mwajiri wao ni kupewa mikataba kandamizi ya kazi, ambayo ilikuwa haioneshi muda wa uhai wa mkataba pamoja na wafanyakazi kuachishwa kazi kinyemela kwa madai kuwa mkataba maalumu umekwisha.Malata alitaja malalamiko mengine ya wafanyakazi hao kuwa mkataba huo, ulikuwa unampa nguvu mwajiri kufanya mabadiliko ya majukumu ya mfanyakazi pasipo kuzingatia maslahi na nafasi husika, lakini pia kupitia mkataba huo, malipo ya mshahara kwa sasa yanawatambulisha wafanyakazi hao kama vibarua, hivyo kuwaondolea haki ya kupata mikopo katika taasisi za kifedha.Kwa mujibu wa taarifa ya mwajiri ambayo bado tunaendelea kuifanyia kazi, kampuni ina jumla ya wafanyakazi 370, kati yao 88 hawana mikataba ya kazi kwa kuwa ni waajiriwa wa chini ya mwezi mmoja, hata hivyo mwajiri hakuweza kuthibitisha idadi kamili ya wafanyakazi alionao, hivyo nimeagiza hawa wote 88 wapewe mikataba ya ajira ndani ya wiki moja kuanzia leo jana, alieleza Kamishina.Malata pia alitoa mwezi mmoja kwa mwajiri kuanzia jana, kuhakikisha maazimio mengine yote waliyokubaliana, yanatekelezwa na ofisi yake ipewe taarifa, la sivyo hatua za kisheria zitachukuliwa dhidi yake.Miongoni mwa maazimio hayo ambayo yalitokana na kiini cha mgogoro kati ya wafanyakazi na mwajiri ni mwajiri kuhakikisha anakomesha vitendo vya unyanyasaji, ikiwemo matumizi ya lugha chafu kwa wafanyakazi yanayofanywa na wafanyakazi wa kigeni, ubaguzi kwa baadhi ya huduma, matibabu kwa wafanyakazi ikiwemo kuwapima afya wanapoingia, wanapokuwa kazini na wanapoondoka.Mengine wafanyakazi kuruhusiwa kukopa katika taasisi za fedha baada ya kurekebisha mikataba yao, mwajiri kushiriki kikamilifu mfanyakazi anapokufa akiwa kazini ikiwemo kutoa rambirambi, kununua jeneza na kusafirisha mwili, chama cha wafanyakazi na wafanyakazi kutafuta suluhisho la matatizo na mwajiri kwa mazungumzo, badala ya kuhamasisha migomo mahali pa kazi.Mkurugenzi wa bandari hiyo, Freddy Liundi alisema mgogoro uliokuwepo kati ya wafanyakazi na mwajiri, haukuathiri shughuli za ujenzi wa upanuzi wa bandari kwani ulidumu kwa saa nane kabla ya kupatiwa ufumbuzi.Katibu Mkuu wa Chama cha Wafanyakazi TASIWU, Likulile Ally alimshukuru Kamishina Malata kwa kuutatua mgogoro huo kwa muda mfupi na kuahidi kushirikiana na mwajiri katika kutimiza kazi zao.  <topic>: kitaifa 